**RMS Lusitania** bol luxusný zaoceánsky parník (R.M.S. – *Royal Mail Ship*), vlastnený Cunard Line a postavený v rokoch 1904 – 1907 v lodenici John Brown & Company v škótskom Clydebanku. Loď bola pomenovaná podľa rímskej provincie Lusitania, ktorá je dnes súčasťou Portugalska. Počas prvej svetovej vojny bola 7. mája 1915 torpédovaná nemeckou ponorkou *U-20*. Incident, ktorý si vyžiadal až 1 198 životov, sa odohral 18 kilometrov od írskeho Old Head of Kinsale, loď sa potopila počas osemnástich minút. Potopenie lode vyvolalo verejné odsúdenie Nemecka a bolo využívané v rámci americkej vojnovej propagandy.

Konštrukcia
-----------

Spustenie Lusitanie na vodu
Lusitania aj jej sesterská loď *Mauretania* boli postavené za pomoci britskej Admirality, ktorá Cunard Line poskytla cez 2 500 000 libier výmenou za to, že v prípade vstupu Spojeného kráľovstva do vojny, budú obe lode poskytnuté Royal Navy k prestavbe na pomocné krížniky.

Obe lode, hoci mali trochu rozdielny pohon (*Mauretania* bola o pol uzla rýchlejšia), boli poháňané štyrmi skrutkami priamo napojenými na parné turbíny. Dosahovali rýchlosť cca 28 uzlov. V prvej svetovej vojne mali byť zabavené Admiralitou, ale nestalo sa tak. Iba *Mauretania* bola neskôr zabavená a slúžila ako nemocničná loď (po vojne sa vrátila do služieb lodiarskej spoločnosti Cunard a v roku 1935 bola rozobraná).

Služba
------

V rokoch 1907 až 1909 sa *Lusitania* stala päťnásobným držiteľom Modrej stuhy Atlantiku. Za prvej svetovej vojny i naďalej slúžila ako pasažierska loď.

Potopenie Lusitanie
-------------------

Pasažieri boli od cesty odrádzaní inzerátom z 22. apríla 1915, ktorý varoval, že medzi Spojeným kráľovstvom a Nemeckom existuje vojnový stav a loď môže byť v britských vodách potopená. Toto upozornenie vydala samotná nemecká ambasáda vo Washingtone.

Dňa 1. mája 1915 *Lusitania* opustila New York. 7. mája o 13:30, týždeň po opustení New Yorku, bola na svojej ceste do Liverpoolu torpédovaná nemeckou ponorkou U-20. Po zásahu jedným torpédom (občas sa mylne uvádzalo dvoma – zrejme v dôsledku prekvapivo rýchleho potopenia počas 18 minút) sa *Lusitania* naklonila provou a pravobokom pod hladinu. Kormidlo sa zaseklo a loď plávala rýchlo aj počas veľkého náklonu, čo znemožnilo spustenie záchranných člnov. Akékoľvek pokusy o ich spustenie boli márne - člny sa vždy prevrátili a cestujúci sa vysypali do vody. Po zastavení lode už bolo neskoro, lebo kvôli veľkému náklonu boli člny na pravoboku ďaleko od člnovej paluby a väčšina člnov na ľavoboku sa rozpárala a veľké nýty na oceľových plátoch. 18 minút po explózii sa *Lusitania* potopila. Z vraku je jasne viditeľné, že loď bola v takom veľkom náklone, že jej predok sa v takmer 100 m hlbokej vode pri potápaní dotkol dna a loď sa neskôr prevrátila. Celkom pri potopení zahynulo 1 198 osôb. Potopenie *Lusitanie* je opradené mnohými konšpiračnými teóriami, keďže sa na tak veľkú loď potopila veľmi rýchlo. Najpravdepodobnejšie je, že loď viezla muníciu do ručných zbraní, ktorej prítomnosť bola uvedená aj v zozname prepravovaného tovaru, ale žiadne výbušniny. Nemecká strana kvôli tejto skutočnosti poukazovala na *Lusitaniu* ako na legitímny cieľ, zároveň však mylne tvrdila, že loď bola vyzbrojená.

Smrť toľkých cestujúcich (z ktorých bolo 128 Američanov) zdvihla u svetovej verejnosti vlnu antipatie voči Nemecku a prispela k vstupu Spojených štátov do prvej svetovej vojny po boku štátov Dohody.

Kresba zobrazujúca potápajúcu sa *Lusitaniu*
Rok 1907 – Lusitania po rekordnej ceste

Referencie
----------

1. ↑
2. ↑   *LUSITANIA WAS UNARMED; Collector Malone Says She Was Examined Before Sailing. DENIAL BY CUNARD MEN Never Carried a Gun and Never Was in British Admiralty Service. 'HELPLESS AS A FERRY BOAT' Munitions of War on Board Non-Explosive and Carried as Regular Commerce. ROBERTS EXPLAINS FLAGS Carried Only the Pennant of a Merchantman and the Usual House Mail Insignia.* [online]. query.nytimes.com, 1915-05-10, [cit. 2017-01-21]. Dostupné online.
3. ↑  Česká televize. *Potopení Lusitanie - jeden z milníků první světové války* [online]. ceskatelevize.cz, [cit. 2017-01-21]. Dostupné online.
4. ↑   *SINKING JUSTIFIED, SAYS DR. DERNBURG; Lusitania a "War Vessel," Known to be Carrying Contraband, Hence Search Was Not Necessary.* [online]. query.nytimes.com, 1915-05-09, [cit. 2017-01-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Lusitania (parník)**

Externé odkazy
--------------

* Zánik anglického dopravného parníka Lusitania, dobové svedectvo
* Potopenie parníka Lusitania - 1915

Zdroj
-----

*Tento článok je čiastočný alebo úplný preklad článku RMS Lusitania na českej Wikipédii.*